תומאס נייט

תומאס נייט (באנגלית: Thomas Otis Knight; 4 בפברואר 1951 – 7 בינואר 2014<ref></ref><ref></ref>) היה עבריין נמלט אמריקאי שהוצא להורג בפלורידה בגין רצח. בשנת 1974 רצח נייט זוג במיאמי, לאחר שאילץ אותם למשוך 50,000 דולר מהבנק שלהם. בזמן שהמתין למשפט, נייט ועשרה אסירים נוספים נמלטו מהכלא, ובמהלך בריחתו רצח מוכר בחנות בשוד מזוין. הוא צורף לרשימת עשרת הנמלטים המבוקשים ביותר על ידי ה-FBI ב-12 בדצמבר 1974, ונלכד ב-31 בדצמבר 1974. הוא נידון למוות בשנת 1975, וב-1980 רצח סוהר. לאחר ששהה שלושים ותשע שנים באגף הנידונים למוות, הוא הוצא להורג ב-7 בינואר 2014. הוא מחזיק בזמן הארוך ביותר לאסיר באגף הנידונים למוות בארצות הברית.

==ביוגרפיה==
נייט נולד ב-4 בפברואר 1951 בפורט פירס, פלורידה.<ref></ref> הוא היה השני מבין תשעה ילדים, והגיע ממשפחה עם היסטוריה של מחלות נפש. אביו היה אלכוהוליסט אלים שהכה את ילדיו באופן קבוע ואנס פעם אחת את אחותו של נייט בפניו. כשנייט היה בן תשע, הוא נעצר מספר פעמים בשל גניבות. בגיל חמש עשרה הוא נשלח לכלא לאחר שהורשע בפריצה. בגיל 19 הוא אושפז בבית החולים המדינתי של צפון-מזרח פלורידה בשל מנת יתר, ואובחן עם הפרעת אישיות פרנואידית.

==מעשי הרצח==
===רצח הזוג גאנס===
ב-17 ביולי 1974, נייט ניגש לבוס שלו, סידני גאנס, במגרש חניה. גאנס שכר את נייט לעבודה עשרה ימים בלבד קודם לכן. חמוש ברובה, נייט הכריח את גאנס להיכנס למכוניתו והורה לו לנסוע לביתו במיאמי ביץ' ולאסוף את אשתו, ליליאן גאנס. לאחר מכן נייט הורה לבני הזוג לנסוע לבנק במרכז מיאמי ולמשוך 50,000 דולר במזומן. בזמן שסידני הלך למשוך את הכסף, הוא סיפר על המצב לצוות הבנק, שיצר קשר עם ה-FBI ומשטרת מיאמי. כאשר סידני חזר למכונית, נייט הכריח אותם לנסוע לאתר בנייה מבודד, ואז ירה בשניהם למוות. משטרת מיאמי מצאה את הרכב עם דלתות פתוחות, כאשר ליליאן נמצאה מתה בתוך הרכב וסידני בסמוך אליו, שניהם עם פצעי ירי בצווארם. ארבע שעות וחצי לאחר מכן, נייט נלכד על ידי המשטרה, כשבידיו הרובה והכסף.<ref></ref><ref></ref>

===הבריחה מהכלא והמצוד===
ב-19 בספטמבר 1974, בעודו ממתין למשפט, נייט ועשרה אסירים נוספים נמלטו מהכלא במחוז מיאמי-דייד. בתוך יומיים נלכדו שמונה מתוך אחד עשר הנמלטים, אך נייט ושניים נוספים לא נתפסו.<ref></ref> בעודו במנוסה, נייט ביצע מספר מעשי שוד חמושים. ב-21 באוקטובר 1974, נייט ואדם נוסף שדדו חנות משקאות בקורדל, ג'ורג'יה, ויצאו עם שלל בסך 641 דולר. המוכר ויליאם קלפפר נורה שלוש פעמים על ידי נייט במהלך השוד ומת מפצעיו, ומוכר נוסף נורה פעמיים אך שרד.<ref></ref>

ב-12 בדצמבר 1974 צורף נייט לרשימת עשרת הנמלטים המבוקשים ביותר על ידי ה-FBI,<ref></ref> וב-31 בדצמבר 1974 הוא נלכד על ידי כוחות מיוחדים של ה-FBI בניו סמירנה ביץ', פלורידה, כשברשותו שלושה כלי נשק גנובים.<ref></ref> נייט היה הנמלט ה-328 שהוצב ברשימת עשרת הנמלטים המבוקשים ביותר של ה-FBI, ובילה כמעט שלושה שבועות ברשימה לפני שנלכד. בסך הכל, נייט בילה קצת יותר משלושה חודשים כאסיר נמלט.

===רצח הסוהר===
ב-21 באפריל 1975 נייט נידון למוות על רצח סידני וליליאן גאנס. ב-12 באוקטובר 1980, בעת ששהה באגף הנידונים למוות בבית הסוהר פלורידה, נייט דקר למוות את הסוהר ריצ'רד בורק באמצעות כף שהושחזה, בעת שבורק ליווה אותו למקלחת הכלא.<ref></ref> על פי הדיווח, נייט דקר את בורק מפני שהנהלת הכלא לא אפשרה לו להיפגש עם אמו בלי לגלח קודם את זקנו. ב-20 בינואר 1983 נייט נידון שוב למוות, בגין רצח בורק.<ref></ref><ref></ref>

==משפט והוצאה להורג==
בהיותו בכלא, נייט התאסלם ושינה את שמו לאסקרי עבדאללה מוחמד.<ref></ref> הוצאתו להורג של נייט נדחתה פעמים רבות בגלל ערעורים שהגיש,<ref></ref><ref></ref> ובכך הפך נייט לאסיר שהמתין באגף הנידונים למוות את משך הזמן הארוך ביותר, 39 שנים. הוא הוצא להורג ב-7 בינואר 2014, באמצעות זריקת רעל.<ref></ref>

==הערות שוליים==

קטגוריה:מורשעים ברצח בארצות הברית
קטגוריה:אישים שהוצאו להורג בארצות הברית
קטגוריה:אמריקאים שנולדו ב-1951
קטגוריה:אמריקאים שנפטרו ב-2014
קטגוריה:רצח בפלורידה
קטגוריה:עשרת הנמלטים המבוקשים ביותר על ידי ה-FBI